Exploring resilience capacities through the art of storymaking: the case of food innovators in the Western Cape
Lindow, Megan (2017-12)
Thesis (MPhil)--Stellenbosch University, 2017.
AFRIKAANSE OPSOMMING : Hierdie projek verken die potensiaal van storiemaak as 'n vernuwende metodologie om insig te verkry in hoe 'n klein groep sosiale innoveerders hulle beywer vir verandering in die voedselstelsel van die Wes-Kaap, Suid-Afrika, en ondersoek veral sommige van die vermoëns waaruit hulle put wat moontlik tot veerkragtigheid kan bydra. Huidige literatuur oor die Antroposeen, 'n voorgestelde nuwe geologiese era waarin die menslike wil beskou word as 'n dryfkrag wat die planeetstelsel beïnvloed, erken sosiaal-ekologiese veerkragtigheidsteorie as 'n ontluikende benadering tot die hantering van onvoorsiene verandering. Hierdie werk gebruik 'n narratiewe en vertolkende lens om die ervarings van vyf sosiale innoveerders te ondersoek wat hulle vir sosiaal-ekologiese verandering in die voedselstelsel van die Wes-Kaap beywer en deel uitmaak van die internasionale projek Seeds of the Good Anthropocene. Navorsing van Seeds of the Good Anthropocene is gerig op die ontleding van die potensiaal van uitgesoekte kleinskaalse sosiaal-ekologiese projekte om transformasie te help versnel om 'n positiewe toekoms vir die mens én die planeet te skep. In hierdie projek word die verhale van voedselinnoveerders deur 'n 'storiemaakproses' van diepteonderhoude, narratiewe ondersoek en vertolkende fenomenologiese analise ontleed. Sodoende word 'n oorvloed ervarings en betekenisse verken wat uit die navorsingsdeelnemers se verhale na vore kom, om te bepaal of die vertolking van hierdie verhale deur verskillende veerkragtigheidsraamwerke insig kan bied in die vermoëns wat tot veerkragtigheid bydra. Hierdie werk konseptualiseer die Wes-Kaap as 'n 'Antroposeenruimte' met 'n unieke historiese en geografiese konteks wat etlike voedselstelselkrisisse weerspieël en dus vrugbare teelaarde vir transformasie bied. Teen hierdie agtergrond koppel die werk die sosiale voedselinnoveerders se verhale aan sosiaal-ekologiese veerkragtigheidstemas van verankering, vindingrykheid en verset. Boonop verbind dit hierdie ware verhale en temas met 'n meer teoretiese verkenning van die komplekse verwantskappe tussen verhale, veerkragtigheid, eie wil en transformasie. Hieruit ontstaan 'n prentjie van sosiale innoveerders wat aan die hand van ryke en ontluikende waardestelsels eksperimenteer en met mekaar skakel. Hulle werk op die "ruwe rande" en in die generatiewe nisse tussen meer formele instellings, praktyke en denkwyses om hierdie ruimtes deur alternatiewe narratiewe van voedsel, kultuur en gemeenskap te transformeer. Terselfdertyd ondersoek hulle hoe die mens weer nader aan die natuur kan leef en voorspoedig in die Antroposeen kan bestaan.
Please refer to this item in SUNScholar by using the following persistent URL: http://hdl.handle.net/10019.1/102910